Suzanne Vega

Suzanne Nadine Vega (11. juuli 1959 Santa Monica, California) on Ameerika Ühendriikide laulja ja laulukirjutaja. Kaks tema tuntuimat laulu: "Luka" ja "Tom's Diner" (mõlemad albumilt "Solitude Standing", 1987) jõudsid paljude maade edetabelites esikümnesse. Vega on seni avaldanud üheksa stuudioalbumit, viimasena neist "Lover, Beloved: Songs from an Evening with Carson McCullers" aastal 2016. Suzanne Nadine Vega sündis 11. juulil 1959 USA California osariigis Santa Monicas. Tema ema, saksa-rootsi juurtega arvutisüsteemianalüütik Pat ja isa, šoti-inglise-iiri päritolu graafikadisainer Richard Peck läksid peagi pärast Suzanne'i sündimist lahku. Ema abiellus uuesti Puerto Ricost pärit õpetaja ja kirjaniku Edgardo Vega Yunquéga, kellelt Suzanne sai uue perekonnanime. Pere kolis elama New Yorki ja Suzanne kasvas pere teiste lastega üles hispaaniakeelses Ida-Harlemis ja Upper West Side'is. Lapsepõlvest peale rääkis ta hispaania keelt niisama hästi kui inglise keelt. Ta luges palju ja kirjutas luuletusi. 11-aastaselt õppis mängima kitarri ja 14-aastaselt kirjutas oma esimese laulu. Suzanne käis New Yorgi prestiižses etenduskunstide koolis High School of Performing Arts Manhattanil, kus õppis moderntantsu. Kooli lõpetamise järel 1977. aastal otsustas ta ometigi saada muusikuks. Ta õppis inglise kirjandust Columbia Ülikooli Barnard College'is ja esines New Yorgi kunstnike kvartali Greenwich Village'i väikestes klubides. 1984. aastal tegi ta oma esimese plaadilepingu. Tema omanimeline debüütalbum "Suzanne Vega" (1985) erines folkmuusika selleaegsest peavoolustiilist ja leidis USA muusikakriitikute seas head vastuvõttu ning saavutas Suurbritannias plaatinaalbumi staatuse. Ajakiri Rolling Stone arvas "Suzanne Vega" 1980. aastate saja parima albumi hulka. Albumi laulust "Marlene on the Wall" anti välja video, mis jooksis muusikakanalites MTV ja VH1. Kaks kuud pärast debüütalbumi ilmumist andis Suzanne oma esimese suure kontserdi ning sealtpeale on ta esinenud maailma paljudes kontserdisaalides, muuhulgas kuulsas Royal Albert Hallis Londonis, New Yorgi Carnegie Hallis ja Radio City Music Hallis, 21. oktoobril 2013 ka Nokia Kontserdimajas Tallinnas. 1986. aastal kirjutas ta sõnad helilooja Philip Glassi orkestrialbumi "Songs from Liquid Days" kahele laulule ja on hiljem korduvalt temaga koostööd teinud. Suzanne Vega muusikastiil kujunes edasi tema järgmistes albumites "Solitude Standing" (1987), mille lauludest "Luka" ja a cappella esitatud "Tom's Diner" said ülemaailmsed hitid, ja "Days of Open Hand" (1990). Suzanne Vegal ei ole kunagi õnnestunud laulda pikka fraasi, tunda annavad lapsepõlves põetud astma tüsistused. Kuid sellest pole häda – Suzanne'i laulud koosnevad lühikestest katkendlikest värsiridadest, mis on filosoofilised ja erakordselt mõjuvad, parimaks näiteks "Luka". Muusikakriitikute sõnul asub Vega laval olles jutuvestja rolli, jälgides maailma poeedi pilguga. Suzanne'i laulud on pühendunud linnaelu muljetele, tavalistele inimestele, laulusõnad on ühtlasi mõtlemapanevad ja lihtsad, lood jäävad lõpuni jutustamata, pakkudes võimalust erinevateks tõlgendusteks. Suzanne Vega abiellus 17. märtsil 1995 muusiku ja plaadiprodutsendi Mitchell Froomiga (mängis sisse ja tootis albumid "99.9F°" ja "Nine Objects of Desire"). Neil on tütar Ruby Froom (sündinud 8. juulil 1994). Vega ja Froom lahutasid 1998. aastal. 11. veebruaril 2006 abiellus Vega advokaat Paul Millsiga. Suzanne Vega praktiseerib jaapani Nichireni budismi ja on ülemaailmse budistliku ühenduse Soka Gakkai International liige. Stuudioalbumid "Suzanne Vega" (1985) "Solitude Standing" (1987) "Days of Open Hand" (1990) "99.9F°" (1992) "Nine Objects of Desire" (1996) "Songs in Red and Gray" (2001) "Beauty & Crime" (2007) "Tales from the Realm of the Queen of Pentacles" (2014) "Lover, Beloved: Songs from an Evening with Carson McCullers" (2016) Kogumikud "Tried & True: The Best of Suzanne Vega" (1998) "Retrospective: The Best of Suzanne Vega" (2003) "Live at Montreux" DVD (2006) "Gold collection the Videos" DVD (2007) Phillip J. Klepacki. Musicians and Composers of the 20th Century. Pasadena: Salem Press, 2009, lk 1560–1562. ISBN 9781587655128 Suzanne Vega FBI, 21. oktoober 2013. "The Official Suzanne Vega website". Suzanne Vega. 6. mai 2006. Originaali arhiivikoopia seisuga 6.05.2006. Vaadatud 11.07.2014. "SGI-USA Members in New York Celebrate Spring". Soka Gakkai International. Veebruar 2008. Vaadatud 11.07.2014. Phillip J. Klepacki. Musicians and Composers of the 20th Century. Pasadena: Salem Press, 2009, lk 1560–1562. ISBN 9781587655128 YouTube: Suzanne Vega SUZANNE VEGA Lyrics Suzanne Vega andmekogus IMDb (inglise) UNUSTAMATUD. Suzanne Vega. Saate autor ja esineja Olev Ehrlich. ERR, 16. juuli 2000.